Merete Riisager (LA), 2014-05-27:
Handlemåder, som partiet ikke bryder sig om, skal reguleres, og der skal lovgives om, hvad man må, og hvad man ikke må.
Det er dette beslutningsforslag et glimrende eksempel på.
Enhedslisten tager med dette forslag en gruppe ammende mødre og deres spædbørn og holder dem foran sig, således at alle berettigede argumenter om frihed, forskellighed og privat ejendomsret skal forstumme.
Det er både usagligt og sympatisk.
B 83 er ikke et forslag om, hvorvidt amning er godt eller dårligt.
Det er ikke et beslutningsforslag, hvor vi skal tage stilling til, om mødre skal have mulighed for at amme deres børn eller ej.
Det er ikke engang et forslag om, hvorvidt mødre må amme deres børn i det offentlige rum, for det må de alle steder i det offentlige rum i Danmark.
Det er heller ikke et forslag, som debatterer, hvorvidt spædbørn skal have mad, når de har behov for det.
Det skal de, og det får de.
Forslaget rejser det krav, at private rum, cafeer og restauranter, skal rette sig efter Enhedslistens verdensopfattelse og undlade at stille krav til folks påklædning og opførsel.
Det er ikke overraskende, at man i Enhedslisten ikke kan kende forskel på, hvad der er det offentlige rum, og hvad der er et privat rum.
Det ligger vel i partiets dna, at alt skal være fælles.
Ingen skal således ifølge Enhedslisten skabe sig et privat rum, hvor man selv sætter reglerne for, hvem man inviterer indenfor og hvordan.
Hvis vi et øjeblik kaster et blik på de rum, som man i Enhedslisten har kastet sin vrede på, er der ifølge HORESTA tale om ca. 13 cafeer og restauranter spredt over det ganske land.
Ud af tusindvis af restauranter og cafeer i Danmark er der således et par håndfulde, der insisterer på, at deres gæster skal have tøj på overkroppen, når de kommer ind på cafeen.
Det vidner om en utrolig åbenhed over for familier, småbørn og mødre på danske restauranter og i samfundet i det hele taget, at det er så få, vi taler om.
Det vil jeg vælge at glæde mig over, i stedet for som Enhedslisten at skabe et forvrænget billede af, at danske cafeer og restauranter lader frysende mødre stå ude i regnen med deres spædbørn, mens de med misbilligende blikke lukker døren for næsen af dem.
Nej, det er det ikke.
Jeg har selv ammet to børn til lands, til vands og i luften, i 7 graders frost, på grillbarer og på pæne cafeer.
Enhedslisten rejser i dag et ikkeproblem, men sådan er det blevet med feminismen i Danmark: Store problemer med social kontrol og undertrykkelse får mindre bevågenhed end frisørpriser og 13 cafeer, der ønsker påklædte gæster.
Det er jammerligt.
En sidste ting, som Enhedslisten ikke lægger mærke til i dette spørgsmål, hvilket igen ikke er overraskende, for det har at gøre med, hvordan markedet fungerer, er, at når en café lukker for ammende mødre, skyder der ofte en anden café op et andet sted på den anden side af vejen med særlig gode forhold for ammende kvinder.
Som ammende kvinde i København kan man således gå ind på siden »Alt om København« og finde et udvalg af cafeer, der er særlig fordelagtige for kvinder med små børn.
Og det er jo, som det skal være.
Altså, skal mødre have lov til at amme i det offentlige rum?
Skal Enhedslisten bestemme, hvordan et fåtal af cafeer indretter sig?
Selvfølgelig skal de ikke det.